Odmevi, 12.4.2005


Naslov: NUKLEARKA SPET NA OMREŽJU
Tekst za voditelja:

Potem ko je v nedeljo dopoldan prišlo do samodejne zaustavitve jedrske elektrarne v Krškem in so jo včeraj po dobrem dnevu ponovno priključili na slovensko električno omrežje, so jo sinoči ob 22. uri in 35 minut, preden je prešla na obratovanje na polni moči, ponovno izklopili iz omrežja. Kot smo že poročali je do samodejne zaustavitve v nedeljo prišlo zaradi napake pri zmanjševanju moči za izvedbo rednega mesečnega testa kontrolnih in zaustavitvenih turbinskih ventilov, do sinočnje ročne zaustavitve 

pa je prišlo zaradi odpovedi manjšega odzračevalnega cevovoda na vstopu v kondenzator, obe okvare sta nastali na sekundarnem nejedrskem delu elektrarne in nista imeli vpliva na okolje in zaposlene. Krško elektrarno so nocoj ob 19. uri in 18 minut ponovno sinhronizirali z elektro sistemom in zdaj v njej postopoma povečujejo njeno moč.

